הקו הצהוב (רצועת עזה)

הקו הצהוב ברצועת עזה מסמן את קו הגבול שאליו נסוגו כוחות צה"ל באוקטובר 2025 עקב הסכם חמאס–ישראל במסגרת השלב הראשון של תוכנית 21 הנקודות של נשיא ארצות הברית, דונלד טראמפ לסיום מלחמת חרבות ברזל. השטח המוחזק בידי צה"ל הוא כ-58% משטח הרצועה, עם מערך רציף ובו כ-40 מוצבים, היוצר חיץ בין הכוחות הישראליים לבין תושבי הרצועה. מן העבר השני, חמאס ממשיך לשלוט צבאית ואזרחית ברוב השטח, ופועל לשיקום יכולותיו למרות הלחימה. במקביל מתקיימים מאמצים להקמת הוועדה הלאומית לניהול עזה, "ממשלת טכנוקרטים" בניהול פלסטיני-מצרי שתנהל את חיי היום-יום בעזה. שליטת צה"ל בשטחי הקו הצהוב השטח המוחזק בידי צה"ל הוא כ-58% משטח הרצועה, וכלולים בו בית חאנון, בית לאהיא, רוב ח'אן יונס ורוב רפיח. מהפלסטינים שהתגוררו במקומות אלה נמנעת האפשרות לשוב לבתיהם. כמו כן, פריסת כוחות צה"ל בקו הצהוב מאפשרת לו שליטה על כל מעברי הגבול. תושבי הרצועה הוזהרו שלא להתקרב לקו הצהוב או לחצות לאזורים שבהם נמצאים הכוחות הישראליים. ב-7 באוקטובר 2025 דיווח כתב פוקס ניוז טריי ינגסט על תחילת פעולות ההקמה של הקו הצהוב. ב-17 באוקטובר הורה שר הביטחון ישראל כ"ץ להציב סימונים פיזיים של הקו הצהוב לאורך התוואי. הסימון נעשה באמצעות קוביות בטון צהובות מתוצרת "ולפמן תעשיות", שמוצבות לאורך הקו במרחק 200 מטרים זו מזו. בכל קוביית בטון נעוץ עמוד צהוב בגובה 3.5 מטר, ועליו לוח צהוב. ב-28 באוקטובר דווח כי ישראל שוקלת לתפוס עוד שטח מרצועת עזה ולהרחיב את הקו הצהוב, כתגובה להפרות ההסכם מצד חמאס. כמו כן נשקל להפחית את כמות הסיוע ההומניטרי הנכנס לרצועה. ישראל נהגה לקיים סיורים בשיתוף חמאס והצלב האדום בתוך הקו הצהוב, לצורך איתור חטופים חללים, אך אלה הופסקו ב-28 באוקטובר. ביוני 2026 רה"מ החליט להרחיב את הקו הצהוב לכ-70% מרצועת עזה פעילות צה"ל בקו הצהוב בשטחי הקו הצהוב פועלים כוחות צה"ל, וכן מיליציות עזתיות שמתנגדות לחמאס, כמו מיליציית "הכוחות העממיים" שהנהיג יאסר אבו שבאב ברפיח. כנופיות מקומיות אלה זוכות להגנה של כוחות צה"ל, פועלות גם מעבר לקו הצהוב, ומקבלות מישראל סיוע אווירי באמצעות רחפנים. ישראל גם משתפת איתן מודיעין. מפקד חטיבת גבעתי, אלוף-משנה נתנאל שמכה, אמר: "אני לא אוהב את המושג 'הפסקת אש' לצבא. אנחנו בהגנה, ותוך כדי ההגנה עושים פעולות התקפיות – פשיטות, טיהור, ניטרול. כל מה שמסכן אותנו – מטפלים בו". כוחות צה"ל פועלים על מנת להשמיד ולהרוס את כלל התשתיות האזרחיות בתחומי הקו הצהוב. על פי זאב קם, "מי שמסתובב במקומות האלה רואה כאן רק ערמות בטון שמתוכן מבצבצים ברזלים. המטרה של הגדוד באזור שתחת אחריותו, וכך גם אצל הגדודים האחרים, היא לוודא שלא יישאר מקום אחד שלא ייראה בדיוק ככה". רוב פעולות ההרס מתבצעות בלילה. החל מאוקטובר 2025 הרגו כוחות צה"ל עשרות מחבלים באזור הקו הצהוב, השמידו מאות תשתיות טרור על ותת-קרקעיות, ואיתרו עשרות אמצעי לחימה ואמצעי תצפית של חמאס. בחלק מהתקריות נהרגו גם אזרחים לא-מעורבים שנחשדו בטעות כמחבלים. על פי דיווחים מעזה, באחת התקריות, ב-18 באוקטובר, נהרגו 11 פלסטינים ממשפחה אחת, ביניהם ילדים ונשים, שנסעו ברכב שחצה את הקו הצהוב. באחת התקריות חדרו אנשי חמאס לשטח הקו הצהוב דרך מנהרה. במהלך האירוע נהרגו שני חיילים של חטיבת הנח"ל וארבעה חיילים נוספים נפצעו; אחד מהפצועים נפטר מאוחר יותר מפצעיו. בתקרית נוספת ירו אנשי חמאס על באגר צה"לי בשטח הקו הצהוב והרגו לוחם מילואים של חטיבת הנח"ל. בדצמבר 2025 פורסם שסימון הקו הצהוב אינו ברור: אין בו מחסומים ברורים, לעיתים הוא מסומן בבטונדות או בצינורות מתכת שנתקעו באדמה, ולעיתים כלל אין סימון פיזי. כתוצאה מאי-בהירות זו נהרגו עשרות פלסטינים, בהם ילדים, שהתקרבו לקו הצהוב בשטח שבו אינו מסומן כראוי. בינואר 2026 פורסמו בניו יורק טיימס תמונות לוויין שסופקו על ידי חברת Planet Labs, לפיהן ישראל הרסה יותר מ-2,500 מבנים ברצועת עזה, בעיקר באזור ג'באליה ובאזור שג'אעייה. כמו כן זוהו בצילומי הלוויין קוביות הבטון הצהובות המסמנות את קו הגבול בשטח, כשהן ממוקמות כ־300 מטר ממערב לקו הצהוב הרשמי המופיע במפות של צה"ל. גורמים ישראליים רשמיים מסרו בתגובה כי הפעילות מתמקדת בהשמדת מנהרות תת-קרקעיות ומבנים ממולכדים, כחלק ממאמצים לפרז את הרצועה. קיבוע הקו הצהוב כקו גבול בדצמבר 2025 הכריז הרמטכ"ל אייל זמיר כי "הקו הצהוב הוא קו הגבול החדש – קו הגנה קדמית ליישובים וקו התקפה". לאחר מכן התקבע הקו הצהוב כקו גבול פיזי שצה"ל מתבסס לאורכו. במרץ 2026 דווח כי צה"ל בנה לאורך הקו מוצבים חדשים, והוא מבצע בהם עבודות תשתית ומעביר אליהם ציוד ומתקנים. בנוסף, צה"ל מקים מכשול קרקעי הנמתח לאורך הקו על פני קילומטרים רבים. קו ההפרדה משאיר בידי צה"ל יותר ממחצית הרצועה. סביבת הקו היא אזור ירי פעיל ובו תקיפות אוויריות, הפצצות ארטילריות וירי מנשק קל של כוחות צה"ל, ועל פי נתוני האו"ם, עד מרץ 2026 נהרגו בסביבתו יותר מ-200 פלסטינים, רבים מהם אזרחים. ראו גם הקו הצהוב (לבנון) קישורים חיצוניים איתי בלומנטל, קו צהוב, קו אדום ומרחב החיץ: כל מה שצריך לדעת על נסיגת צה"ל מעזה, באתר כאן – תאגיד השידור הישראלי, 6 באוקטובר 2025 ירדן מיכאלי, 32 מוצבים, 17 ק"מ של מכשול קרקעי: צה"ל בונה קו גבול חדש בעזה. כך זה נראה, באתר הארץ, 26 במרץ 2026 הערות שוליים